**Pöördumise vastuse vastus EV Kultuuriministeeriumile**

**21.12.2023, Tartu**

1. Täname vastuse eest ja teatame, et aktsepteerime Kultuuriomavalitsuse likvideerimise menetluse algatamist, kuna Vähemusrahvuse kultuuriautonoomia seaduse tingimustega me hetkel toime ei tule. Kahju, et 6 aastat tõhusat tööd koostöö ja kultuuri arendamisel taandub nüüd projektimajanduse tasandile. ESKO kui tervikliku organisatsiooni pidamise peame igal juhul välja lülitama, sest seda ei saa projektide kaudu rahastada.

2. Anname teada, et soovime oma ingerisoome ja soome kogukonda Eestis hoida ning soome kultuuri edendamise tööd jätkata. Teeme seda Eestisoomlaste Kultuuriomavalitsuse Sihtasutuse (ESKO SA) ja Eesti Ingerisoomlaste Liidu (EIL) koostöös, kes jäävad meid esindavateks asutusteks.

Kultuuriomavalitsuse likvideerimisega kaasneb üks juriidiline murekoht – meie sihtasutus on põhikirjaliselt seotud kultuurinõukogu tegevusega. Sihtasutuse nõukogu nimetab ESKO kultuurinõukogu. Kui viimane kaob, siis katkeb hetkel ka sihtasutuse tegevus. Oleme probleemi arutanud mitme juristi ja MTÜ-abiga, kuid hetkel on segane, kuidas toimida. Sihtasutuste Seadus sellist olukorda ei reglementeeri.

Niisamuti on küsimus, kes kinnitab ESKO SA 2023. aastaaruande, kui kultuurinõukogu tegevuse lõpetab?

Sellega seoses anname ka teada, et teie poolt välja toodud Soome Kultuuri Edendamise Sihtasutus (SKESA) on küll endiselt registris, aga esindas meie kogukonda viimati üle kümne aasta tagasi.

3. Kuna soovime jätkuvalt oma seltside ja katusorganisatsioonidega kultuuritööd jätkata ning ka uusi liikmeid vastu võtta, siis küsime nõu – mismoodi peaksime hoidma olemasolevat rahvusnimekirja? Kas uute liikmete vastuvõtmine saab toimuma vaid meie enda põhikirjade järgi või võiksime siiski ka täiendada paralleelselt soomlaste rahvusnimekirja Eestis? Küsimus on põhimõtteline, sest näeme endiselt võimalust, et eesti-soome siinelavatest segaperedest lisandub soome juurtega noori, kel on Eesti kodakondsus. Samamoodi on ka endiselt uusi ingerisoome päritolu Eesti kodakondsusega inimesi, kes pole rahvusnimekirjaga liitunud või on end veel palunud rahvusnimekirja kanda. Ja on lootus, et ühel päeval saame Kultuuriomavalitsuse taastada.

4. Kultuuriomavalitsuse kaudu saadud iga-aastase tegevustoetuse oluline osa on läinud laulu- ja tantsurühmade tegevuse ülalhoidmiseks, ingerisoome laulu-tantsupeo, laste- ja noortelaagrite ning „Inkeri“ lehe väljaandmiseks 4 korda aastas. Ülejäänud ühistele üle-eestilistele projektidele on ka varasemalt kirjutatud erinevaid taotlusi ja sellega jätkame, nüüd juba ka Integratsiooni Sihtasutuse poole pöördudes. Kuid nii ESKO SA-l kui EIL-il on mure, kuidas katusorganisatsioonina leida rahastust just selliste regulaarsete ja traditsiooniliste tegevuste jaoks nagu ringitöö, laulu-tantsupidu, laagrid (2024. aastaks on planeeritud koostöölaager Karjala noortega!), lehe väljaandmine ja muud projektid, mis juba on töös.

Täname senise koostöö eest, oleme tõesti palju tuge saanud!

Taisto Uuslail

Eestisoomlaste Kultuuriomavalitsuse Sihtasutuse ja
Eesti Ingerisoomlaste Liidu nimel